Visais trimis atvejais laikoma, kad visiškai nutraukus eksploataciją objektų vietoje bus suformuota postindustrinė teritorija: branduolinių reaktorių ir pagalbiniai pastatai, kurių neketinama panaudoti kitais tikslais, bus nugriauti; bus įrengti arba atnaujinti paviršiniai kapinynai, skirti mažai ir vidutiniškai radioaktyvioms atliekoms, susidariusioms nutraukiant elektrinių eksploataciją, šalinti; panaudotam branduoliniam kurui ir radioaktyviosioms atliekoms, kurios negali būti šalinamos į paviršinius kapinynus, bus užsakyti laikini saugojimo įrenginiai. Atitinkamoje direktyvoje reikalaujama, kad kiekviena valstybė narė, be eksploatacijos nutraukimo klausimo, savo nacionalinėje panaudoto branduolinio kuro ir radioaktyviųjų atliekų tvarkymo programoje išnagrinėtų panaudoto branduolinio kuro ir radioaktyviųjų atliekų šalinimo į giluminį kapinyną klausimus.

2015 m. Komisijos vidaus audito tarnyba, vykdydama savo vidaus audito programą, atliko pagalbos programų valdymo ir priežiūros auditą. Remdamasis esmine išvada, susijusia su 2014 m. atliktu atitinkamais reglamentais1,2 grindžiamų ex ante sąlygų vertinimu, Komisijos Energetikos generalinis direktoratas padarė pastabų dėl nesistemingų vidaus kontrolės sistemos trūkumų ir siekdamas, kad eksploatacijos nutraukimo etapas būtų baigtas saugiai, pradėjo įgyvendinti veiksmų planą, kuriuo visų pirma siekia atlikti išsamų kiekvienos susijusios valstybės narės finansavimo planų patikimumo vertinimą.

2015 m. Komisijos tarnybos, vadovaudamosi reikalavimu užtikrinti aukščiausių saugos standartų taikymą, per stebėjimą vietoje pagrindinį dėmesį skyrė radiacinės saugos sistemoms. Šią konkrečią stebėjimo veiklą, per kurią turėtų būti nustatyta papildomų su sauga susijusių veiklos rezultatų rodiklių, planuojama baigti 2016 m.

Programos koordinatoriai privalo teikti finansavimo sprendimus ir Komisijai tvirtinti ir priimti skirtas metines darbo programas. Be to, kiekvienoje valstybėje narėje turi būti suformuotas stebėjimo komitetas stebėjimo ir ataskaitų teikimo funkcijoms atlikti; šiuose komitetuose Komisija dalyvauja nario teisėmis ir kartu su programų koordinatoriais pirmininkauja jų posėdžiams.

Lietuvos valstybės įmonė Ignalinos atominė elektrinė yra licencijos turėtoja ir operatorė, atsakinga už įrenginius, kurių eksploatacija nutraukiama, ir už atliekų šalinimo įrenginius. Jos veiklą kontroliuoja Energetikos ministerija.

Programos atskaitos scenarijus

Komisija programos atskaitos scenarijų priėmė įgyvendinimo procedūrų6 2 priede. Programos atskaitos scenarijaus pagrindas nustatytas galutiniame eksploatacijos nutraukimo plane, kurį 2014 m. rugpjūčio 25 d. patvirtino Lietuvos Respublikos energetikos ministras. Planas atitinka nacionaliniu lygmeniu nustatytus reikalavimus ir TATENA standartus.

2014 m. rugpjūčio mėn. planas parengtas iš esmės peržiūrėjus ankstesnę (2005 m. liepos mėn.) plano redakcija; per šią peržiūrą, be kita ko, reorganizuota darbų paskirstymo ir išlaidų struktūra ir įtraukti keli iš pradžių nenumatyti veiksmai. Dėl to sąnaudų sąmata padidėjo du kartus, o programos įgyvendinimo pabaigos data atidėta devyneriems metams.

Pažanga

Remiantis atskaitos scenarijumi, iki 2015 m. rugsėjo mėn.16 numatyti įgyvendinti tikslai pasiekti pagal grafiką.

Pasiekti svarbūs pagrindinių kuro pašalinimo ši reaktorių projektų įgyvendinimo etapai: 2015 m. spalio mėn. panaudoto branduolinio kuro baseinų salėse baigti įrengimo darbai ir pradėti su perdavimu eksploatuoti susiję šaltieji bandymai.

Be to, 2015 m. rugpjūčio mėn. pradėti su radioaktyviųjų atliekų apdorojimo ir laikinų saugojimo įrenginių perdavimu eksploatuoti susiję šaltieji bandymai.

Akivaizdi pažanga padaryta atliekant turbinų salės deaktyvavimą ir išmontavimą; 1 bloke atlikta 97 proc., o 2 bloke – 15 proc. darbų.

Veiklos rezultatai

Iki 2015 m. rugsėjo mėn. bendrieji veiklos rezultatai buvo teigiami. Įrangos išmontuota maždaug 40 proc. daugiau, nei planuota; bendras apdorotų ir saugomų radioaktyviųjų atliekų kiekis atitinka planą (apdorotų atliekų tikslinis rodiklis viršytas 5 proc., o tam, kad būtų pasiektas saugomų atliekų tikslinis rodiklis, trūksta 6 proc.), nors su atskirų kategorijų atliekomis susiję veiklos rezultatai skyrėsi – viršijo arba nesiekė numatytų įverčių.

Kai kuriose srityse turi būti geriau laikomasi projektų įgyvendinimo grafiko, tačiau iki ataskaitinės datos patirtas vėlavimas poveikio programos esminių darbų atlikimui neturėjo. Ypač sėkmingai pavyko be išlaidų sumažinti valdymo riziką išsprendus ilgalaikį iš sutarties kylantį ginčą, kuris galėjo turėti poveikį labai svarbiam panaudoto branduolinio kuro saugojimo laikino įrenginio projektui, nuo kurio iš esmės priklauso ES pagrindinio tikslo, kurio siekiama pagal šią finansinę programą teikiant finansinę pagalbą, – iš reaktorių pastatų pašalinti panaudotą branduolinį kurą – įgyvendinimas.

Projektų atliktų darbų vertė palyginta su faktinėmis išlaidomis ir gautas teigiamas sąnaudų ir naudos santykis.

Bendras finansavimas

2015 m. rugsėjo 30 d. duomenimis, iš Lietuvos nacionalinių šaltinių eksploatacijos nutraukimo projektams skirta 91 mln. EUR, o energetikos sektoriaus projektams – 90 mln. EUR. Remiantis šiuo metu turima informacija, iki 2020 m. lėšų trūkumo nenumatoma. Nuo šios finansinės programos įgyvendinimo pradžios eksploatacijos nutraukimo programai įgyvendinti 2021–2038 m. laikotarpiu trūkstančių lėšų suma iš esmės liko nepakitusi ir buvo 1,73 mlrd. EUR (žr. 2 lentelę), t. y. pusė visų numatytų išlaidų, kad eksploatacijos nutraukimo programa būtų galutinai įgyvendinta 2038 m. Finansinių planų patikimumas bus įvertintas atliekant minėtą išsamų vertinimą (žr. 2.3 skirsnį). Galiojančiuose susijusiuose nacionaliniuose teisės aktuose nurodyta, kad Lietuvos Vyriausybė derėsis, kad po 2020 m. būtų suteikta tinkama papildoma ES pagalba. Tačiau tame pačiame įstatyme įsipareigojama, neradus kitų finansavimo šaltinių, visas išlaidas padengti iš valstybės biudžeto.

3.3Slovakija. Bohunicės V1 branduolinė elektrinė

Bohunicės branduolinėje elektrinėje yra du VVER 440/230 reaktoriai; 1 ir 2 blokai buvo galutinai uždaryti atitinkamai 2006 ir 2008 m.

Slovakijos įmonę „Jadrová a vyraďovacia spoločnosť“ (JAVYS) kontroliuoja valstybė per Ekonomikos ministeriją. JAVYS yra licencijos turėtoja ir operatorė, atsakinga už Bohunicės V1 branduolinės elektrinės eksploatacijos nutraukimą ir atliekų šalinimo įrenginius.

Programos atskaitos scenarijus